b'\n_START_ARTICLE_\nFran\xc4\x8di\xc5\xa1ek Ksaverij\n_START_SECTION_\n\xc5\xbdivljenjepis\n_START_PARAGRAPH_\nFran\xc4\x8di\xc5\xa1ek se je rodil kot peti najmlaj\xc5\xa1i otrok v baskovski dru\xc5\xbeini, ki je \xc5\xbeivela na gradu Xavier oziroma Xabier (beri pravilno: \xc5\xa0avj\xc3\xaar oziroma \xc5\xa0abj\xc3\xaar) v takrat samostojni Navarri. Njegovo pravo ime je bilo Frantzisko Jatsu Azpilikueta, po rodbinskem gradu Xavier pa je postal bolj znan kot Fran\xc4\x8di\xc5\xa1ek Ksaverij (baskovsko Frantzisko Xabierkoa, latinizirano Franciscus Xaverius)._NEWLINE_V \xc4\x8dasu Fran\xc4\x8di\xc5\xa1kove mladosti so velik del navarrskega kraljestva zasedli \xc5\xa0panci (tj. Kastiljci in Aragonci), zaradi \xc4\x8desar je Fran\xc4\x8di\xc5\xa1kova rodbina utrpela precej\xc5\xa1njo materialno \xc5\xa1kodo. Leta 1521 je sovra\xc5\xbeni \xc5\xa1panski vojski pri Pamploni poveljeval Ignacij Lojolski, ki je bil v bojih tudi hudo ranjen, zato se je pozneje posvetil duhovnemu poklicu._NEWLINE_Devetnajstletni Fran\xc4\x8di\xc5\xa1ek je od\xc5\xa1el \xc5\xa1tudirat v Pariz. Med \xc5\xa1tudijem si je delil sobo s Petrom Fabrom, pozneje pa se jima (na veliko Fran\xc4\x8di\xc5\xa1kovo nejevoljo) je pridru\xc5\xbeil \xc5\xbee omenjeni Ignacij Lojolski. Ignacij je Petra Fabra hitro navdu\xc5\xa1il za svoje ideje, \xc5\xa1ele leta 1533 pa je pridobil tudi Fran\xc4\x8di\xc5\xa1ka. Ignacij je pozneje Fran\xc4\x8di\xc5\xa1ka opisal z besedami:\xc2\xa0\xc2\xbbNajbolj \xc5\xbeilavo testo, kar sem ga kdajkoli gnetel.\xc2\xab\xc2\xa0_NEWLINE_Pozneje so od\xc5\xa1li v Rim, kjer je 24. junija 1537 Fran\xc4\x8di\xc5\xa1ek skupaj z Ignacijem in \xc5\xa1e nekaterimi tovari\xc5\xa1i prejel ma\xc5\xa1ni\xc5\xa1ko posve\xc4\x8denje. Po tem so za\xc4\x8deli s pripravami na ustanovitev nove redovne dru\xc5\xbebe, ki so jo poimenovali Dru\xc5\xbeba Jezusova. \xc5\xa0e preden je pape\xc5\xbe novoustanovljeno dru\xc5\xbebo uradno potrdil, pa je kralj Janez III. Portugalski \xc5\xbeelel poslati dva od njih kot misijonarja v Indijo. Fran\xc4\x8di\xc5\xa1ek in njegov tovari\xc5\xa1 Nikolaj Bobadilla sta odpotovala na Portugalsko, vendar pa je Nikolaja kralj zadr\xc5\xbeal v Lizboni, tako da je Fran\xc4\x8di\xc5\xa1ek sam odpotoval v Indijo._NEWLINE_Fran\xc4\x8di\xc5\xa1ek je bil imenovan za apostolskega nuncija v Goi, glavnem mestu porugalske Indije. Tja je prispel 6. maja 1542, po 13 mesecih plovbe. Kljub uradno visokemu polo\xc5\xbeaju, pa je bila glavna Fran\xc4\x8di\xc5\xa1kova skrb oznanjevanje evangelija preprostim ljudem. Hodil je po ulicah in trgih in pridobil veliko poslu\xc5\xa1alcev. Posebno skrb je pokazal za reve\xc5\xbee in bolnike, zlasti za gobavce._NEWLINE_Poleti 1545 se je Fran\xc4\x8di\xc5\xa1ek odpravil za nekaj \xc4\x8dasa v Indonezijo. Tam je sre\xc4\x8dal japonskega plemi\xc4\x8da Anjira, ki ga je navdu\xc5\xa1il, da bi \xc5\xa1el misijonarit \xc5\xa1e na Japonsko._NEWLINE_Leta 1549 pa je pri\xc5\xa1el na Japonsko, kjer pa so bile razmere za misijonarja precej manj ugodne. Pozimi 1551/52 se je vrnil v Indijo._NEWLINE_Kmalu po tem se je odpravil proti Kitajski. Jeseni 1552 je prispel na otok Shangchuan (imenovan tudi Sancian ali Otok svetega Janeza), pribli\xc5\xbeno 30 km pred Kantonom. Tam je zbolel in v no\xc4\x8di z 2. na 3. december 1552 umrl, ne da bi dosegel celinsko Kitajsko._NEWLINE_Po smrti so njegovo truplo prepeljali v Indijo. Zdaj po\xc4\x8diva v Goi, v cerkvi Bom Jesus, njegovo desno roko pa imajo shranjeno v Rimu._NEWLINE_12. marca 1622 je bil razgla\xc5\xa1en za svetnika, leta 1927 pa je bil dodatno imenovan za zavetnika vseh misijonov in misijonarjev. Sveti Fran\xc4\x8di\xc5\xa1ek Ksaverij goduje 3. decembra.'